Cradle of Filth зьявіліся на сцэне раптоўна. Адзін за адным спачатку гітарысты з драмерам, а потым і Дані ў манументальна клёвым прыкідзе. І яго грым! Каго, як і мяне, раз’юшваў ягоны грым на апошніх фотасэтах – будзьце спакойныя, на менскім выступе ўсё было як у старыя добрыя. Кулямі музыкі раздавалі “Heaven Torn Asunder”, “Cruelty Brought Thee Orchids”, “Blackest Magick in Practice”. Чацьвёртай пад зачаравальнае інтра – “Lord Abortion” з топавага альбому “Midian” (а яшчэ зь яго ж была “Her Ghost in the Fog”!). Людзі на танцпляцы вар’яцелі. На гэтым канцэрце пад сцэнай не было агароджы, таму ўжо на трэцяй песьні паляцелі стэйдждайверы. Хто яго ведае, як да таго ставіліся музыкі (новы гітарыст Rich Shaw пасьля на фейсбуку адзываўся пра іх “факін інсэйн”), але хлопцу са стафа гурта гэта дакладна не падабалася, і ён як мог замінаў скакунам.